《二虫诗》
宋代·释元肇

蛛螫包祸心，满腹皆素丝。补缀曾无功，贪伤不知疲。

谁云禁网曾，施设近茅茨。旦暮待游蚋，所得亦已卑。

蝎虎誇捷巧，缘壁行跂跂。蛜蝛青蝇辈，苦遭暗中窥。

失身在蛛网，竟日秋檐垂。蛛犹惧蝎绐，睥睨不敢为。

蛛网既已裂，蝎命不亦危。嗟哉复嗟哉，诚大黠小痴。

纷纷事争夺，复何异于斯。我闵为解粘，蝎去何所知。

但令嬉饱日，莫忘倒县时。感彼两物情，成此一篇诗。

作者简介：释元肇（一一八九～？）（生年据本集卷上《寄赵东阁》“与君生己酉”及卷下《丁巳生朝》年六十九推定），字圣徒（日刻本本集署名），号淮海，通州静海（今江苏南通）人，俗姓潘。年十九薙染受具。参浙翁于径山，命为掌记。出世通之光孝，历住吴城双塔、金陵清凉、天台万年、苏之万寿、永嘉江心、杭之净慈、灵隐等寺，圆寂于径山。有《淮海挐音》二卷。